**Atletika v Liptovskom Mikuláši má vyše 100 ročnú tradíciu.**

V roku 1912 ju pestovali v novozaloženom Športovom klube v odbore základnej telovýchovy. Medzi dvoma vojnami atletiku pestovali žiaci Hodžovho gymnázia, keď si v roku 1919 na školskom dvore postavili jednoduchú dráhu. Úspechy zaznamenali hlavne v rokoch 1931 a 1932 na celoštátnych stredoškolských pretekoch v Pardubiciach a následne získali Putovný pohár na pretekoch v Žiline. V jeseni roku 1940 ich ihrisko bolo zničené ťažením nemeckej armády.

S obnovou zničeného ihriska začali gymnazisti po II. svetovej vojne. Štartovali na I. krajských pretekoch v Žiline v r. 1949. V rámci týždňa lesov dvanásti žiaci sa podieľali na štafete „od prameňov Váhu do Prahy“. Od roku 1957 má mikulášske gymnázium družobné styky s gymnáziom v Kroměříži, ktoré pretrvávajú dodnes vzájomnými stretnutiami.

Po vytvorení Okresného výboru telovýchovy v roku 1952 bol založený atletický oddiel vo vtedajšej TJ Iskra. Trénerom bol Ladislav Bača a vedúcimi manželia Šunovci. Dlho sa neudržal, lebo nemal vlastné atletické objekty. Neskôr vybudovali ihrisko s atletickou dráhou na I. Základnej škole (teraz ZŠ M.Janošku na Ul. Čs. brigády). Škola nadviazala družobnú činnosť so ZŠ Karviná. Vzájomné stretnutia sa uskutočňovali na tomto školskom štadióne.

 V roku 1954 vybudovali vojaci ihrisko s atletickou dráhou a ďalšími atletickými sektormi v objekte Technického učilišťa. V roku 1961 z iniciatívy poslucháčov Technického učilišťa bol založený atletický oddiel Dukla L. Mikuláš. Neskôr bol dlhé roky dušou atlétov Dukly neúnavný organizátor Vlastimil Jaroš. V roku 1962 postúpilo ich družstvo do II. ligy. Bežec Vladimír Brtáň bol zaradený do širšieho olympijského výberu pre OH 1964 v Tokiu. Ďalšími významnými reprezentantmi boli strednotratiar Ladislav Bača a kladivár Ladislav Kubálek.

V tomto roku 1963 bol dostavaný štadión s atletickou dráhou a sektormi pri Závodoch 1. mája, kde závodná TJ podchytila ženskú atletiku.. Po troch rokoch sa oddiel rozpadol a nádejné pretekárky reprezentovali Žilinu, Ružomberok a Svit. Záslužnú prácu pri výchove mladých atlétok odviedla učiteľka na ZŠ v Okoličnom Alena Pacáková. Dukla L. Mikuláš štartovala v novozaloženej Slovenskej oblastnej súťaži. V roku 1965 vojaci založili tradíciu Behu oslobodenia ulicami L. Mikuláša. V roku 1967 sa  oddiel Dukly kvalifikoval do II. ligy. Dukláci sa starali o atletickú 400m dráhu a sektory na štadióne pri Závodoch 1.mája, kde prebiehali stretnutia II. ligy. Ich hospodárom bol aj vojak Ivan Bubelíny. Vojaci tiež prestavili štadión vo svojom objekte. Zásluhou mikulášskych atlétok štartovalo úspešne družstvo žien TJ BZVIL Ružomberok v II.lige. Dukla mala v krajskom prebore aj „B“ družstvo a družstvá žiakov a dorastencov v krajskej súťaži.

Úspešné pre mikulášskych atlétov boli aj ďalšie roky. Doniesli medaile z preborov ČSSR V roku 1970 12 ich pretekárov reprezentovalo Slovensko. Na žiackych majstrovstvách Slovenska Dukla získala 6 titulov a v hodnotení oddielov skončila na 2.mieste za Slovanom Bratislava. V roku 1971 mala Dukla 201 pretekárov 10 trénerov v atletickej základni pri okresnom atletickom zväze. Záujem o atletiku a neustále zvyšovanie výkonnosti pretekárov si žiadali ďalšiu rekonštrukciu atletických objektov, resp. vybudovanie centrálneho športového štadióna. Vybudovali sa len školské atletické dráhy na II. ZŠ na Demänovskej ulici a SPTŠ, ktoré mali len tréningový charakter. Pripravované projekty sa nerealizovali, nakoľko následne prebiehala výstavba športových objektov vo Vojenskej akadémii, ktoré sa mali využívať aj civilnými športovcami (so zvláštnym vchodom).

V roku 1972 bol vytvorený civilný atletický oddiel pri už existujúcej TJ pri ODPaM, ktorý vyriešil problém štartu civilných pretekárov za Duklu. Od roku 1975 predsedu atletického oddielu vykonával F. Jaroš, neskôr J. Forró a tajomníkom bol I.Bubelíny. Trénermi I. Seman, M. Kuchár a M. Fronko. Ich dočasným domovom bol štadión pri Závodoch 1. mája, kde členovia pravidelne brigádnicky upravovali dráhu a atletické sektory. Štadión mal 400m dráhu a všetky potrebné sektory. V murovanej budove boli aj šatne a rozhlas. Konali sa tam aj okresné školské preteky ako aj stretnutia II. ligy Duly, medzirezortné podujatia a dokonca aj cieľ cyklistických pretekov Okolo Slovenska. Neskôr tituly Majstrov ČSSR získali 15 roční pretekári E. Krivoš v chôdzi a J. Forró v skoku do diaľky. V krajskej súťaži štartovalo 6 mládežníckych družstiev ako aj družstvá dospelých. Veteránka Ľ. Šunová žala úspechy na veteránskych ME .

Po roku 1980 využívali atléti 250m atletickú dráhu a sektory na ZŠ na Nábreží Dr.A.Stodolu pod vedením trénerov I.Semana a Vl. Lahodu. V roku 1984 bolo školské atletické stredisko premiestnené na ZŠ na Demänovskej ulici. Vedúcim bol učiteľ Dušan Kráľ. Od roku 1985 využívali atletickú dráhu na Gymnázii M.M.Hodžu a telocvične na SOU a ZŠ na Nábreží 4. apríla. Viacerí pretekári získali medaile z majstrovstiev Slovenska. V roku 1987 starší žiak Roman Králik svojimi výkonmi bol na čele  československých tabuliek na 60m, 150m a 300m. V roku 1988 sa stal predsedom oddielu Ludvík Kořínek. Majster SR 15 ročný R. Harman skončil na M-ČSSR druhý a v roku 1990 sa stal halovým M-ČSFR v skoku do výšky dorastenec R.Majerčík a Tibor Pelach (CVČ) bol tretí v trojskoku.

V roku 1996 bolo školské atletické stredisko preložené na ZŠ na Podbrezinách pod vedením učiteľky Z. Dubovskej a ďalších trénerov Vladislava a Drahoša Lahodu, ktorý v roku 1998 prevzal funkciu predsedu atletického oddielu, v ktorej je dodnes. Atléti využívali telocvičňu ZŠ J.Kráľa a dráhu na Gymnáziu M.M.Hodžu. Tiež tartanovú dráhu na Vojenskej akadémii. Najúspešnejším bol šprintér Peter Krčmárek, viacnásobný majster Slovenska a neskôr v športovej škole v B.Bystrici aj slovenský rekordér.Po vybudovaní Liptovskej Mary založili atletický priaznivci v roku 1977 Liptovský maratón. (I.Bubelíny, M.Fronko, V.Lahoda, V.Jaroš). Od 15 ročníka ako Memoriál Vlastimila Jaroša. Posledný 30. ročník ho uskutočnil ŠK Copy servis v roku 2010. Od roku 2012 organizuje Olympijský klub Liptova spolu so STOP-SHOP obchodným centrom a mestom Liptovský polmaratón.

Od roku 2009 vstupuje do atletiky Centrum voľného času pod vedením trénerov Romana Králika a Tibora Pelacha, bývalých atlétov okresného domu pionierov a mládeže TJ Kriváň. Od roku 2015 vystupuje CVČ ako samostatný atletický oddiel z dôvodu nárastu počtu nových členov v rámci krúžkovej činnosti. V roku 2017 Petra Krotáková a Vesna Hynková získali zlaté medaile na majstrovstvách Slovenska mladších žiačok, medaile získali aj Ladislav Lubelec a Romana a Lenka Králiková. Družstvo dorasteniek postúpilo do finále M-SR, kde získalo 4. miesto. Mladí atléti CVČ reprezentovali Slovensko na atletických hrách V-4 v Poľsku.

V roku 2018 mladší žiak Michal Bruňo (CVČ) zvíťazil na M-SR vo vrhu guľou. Adrián Frič a Paulína Perončíková získali bronz. Na M-SR st. žiactva v Trnave získala zlato šprintérka Petra Krotáková, prekážkár Ladislav Lubelec a bežkyňa Adriana Pavelicová. Atléti CVČ v celkovom hodnotení sa stali tretím najúspešnejším klubom na Slovensku. Historickým úspechom skončila tohtoročná súťaž družstiev, keď po druhých miestach v najsilnejšom bývalom Stredoslovenskom kraji si dve družstvá vybojovali postup do celoslovenského finále, kde starší žiaci skončili na 5. mieste a staršie žiačky na 6. mieste. Traja pretekári reprezentovali Slovensko v Maďarsku.

Najúspešnejším rokom v doterajšej oddielovej histórii bol rok 2019, kde atléti CVČ Liptovský Mikuláš  získal  **na majstrovstvách Slovenska 7 zlatých - 7 strieborných - 7 bronzových medailí a** v celkovom hodnotení 90 atletických klubov na Slovensku  skončil na vynikajúcom 20. mieste. Najvýraznejší individuálny úspech dosiahol Ladislav Lubelec, ktorý sa kvalifikoval na európsky olympijsky festival do Azerbajdžanu v disciplíne beh na 110 metrov cez prekážky.

 **CVČ L.Mikuláš patrí medzi najúspešnejšie mládežnícke atletické centrá na Slovensku a je zaradený:**

* v projekte Slovenského atletického zväzu Detská atletika,
* v projekte centra talentovanej mládeže Slovenského atletického zväzu,

 CVČ L. Mikuláš má svoju budovu, šatne, posilovňu a v blízkosti aj školskú telocvičňu. Atletická činnosť je podporovaná rodičmi a súvisí s krúžkovou činnosťou od prípravky, mladších žiakov a žiačok až po starších žiakov a žiačky, dorast, juniori v celkovom počte 150. Vedú ich profesionálni pedagógovia – atletický tréneri, bývalí atléti majstri Slovenska a medailisti ČSSR a ČSFR (PhDr.Roman Králik, Mgr. Tibor Pelach).

 **napísal: Ivan Bubelíny**

Pretekár za Duklu L.Mikuláš od r. 1965, neskôr tréner mládeže v TJ Kriváň, dlhoročný funkcionár v krajskom a Slovenskom atletickom zväze, vedúci slovenského družstva žiakov, ústredný atletický rozhodca na ME v Prahe 1978, účastník mnohých atletických veteraniád spoluzakladateľ viacero atletických a bežeckých podujatí v meste. Profesionálny zamestnanec v telesnej výchove (1963-2003). Aktívny funkcionár pri všetkých atletických podujatiach v meste a okolí. Držiteľ ceny FAIR – PLAY predsedu Slovenského olympijského výboru za celoživotné vystupovanie v duchu FAIR-PLAY.